Itämeren ympäristönsuojeluyhteistyö on viime vuosina niittänyt mainetta hyvillä tuloksilla Pietarin jätevedenpuhdistuksen kehittämisessä. Kaliningradissa sen sijaan melkein kaikki on mennyt päin mäntyä.

Jo 1980-luvulla aloitettu ja kesken jäänyt jätevedenpuhdistushanke nostettiin uudelleen toteutuslistalle 1990-luvulla ja rakennustöitä aloiteltiin yli kymmenen vuotta myöhemmin.

Aiomme pyytää rahoittajilta anteeksi Artur Krupin

Venäjän valtion oli määrä maksaa laitoksesta 50 miljoonaa euroa. Pohjoisen ulottuvuuden ympäristökumppanuusohjelman ja kehitysapua tarjoavan ruotsalaisen SIDA:n osuus laitehankinnoista oli yhteensä 21,5 miljoonaa euroa.

Hankkeesta tuli Itämeren ympäristönsuojeluyhteistyön ainoa selkeä epäonnistuminen.

Toteuttajana väärä firma

Kaikki meni pieleen heti alussa, kun laitoksen rakentajaksi valittiin siltojen rakentajana tunnettu venäläinen Mostostroi No 6, jolla ei ollut minkäänlaista kokemusta jätevedenpuhdistamojen rakentamisesta.

Urakka oli annettava yhtiölle siksi, että se teki tarjouksen, joka oli yli 30 prosenttia halvempi kuin muut tarjoukset. Seurauksena oli se, että valtio veti rahoituksesta pois vastaavan rahamäärän.

Hyvin nopeasti selvisi, ettei laitosta ollut mahdollista rakentaa yhtiön tarjoamalla urakkahinnalla. Työt viivästyivät ja loppuivat kokonaan vuosi sitten. Laitoksen piti olla valmiina jo nelisen vuotta sitten.

Kaliningradin aluehallinto irtisanoi urakkasopimuksen sillä seurauksella, että yhtiö vei asian oikeuteen. Tilanne on edelleen epäselvä, mutta aluehallinto pitää oikeutenaan aloittaa uuden tarjouskilpailun.

Kansainvälisten rahoittajien mielestä päätös on väärä. Uusi tarjouskierros voi viivästyttää laitoksen valmistumista jopa useilla vuosilla. Laitokseen jo hankittujen laitteiden takuuaika ehtii kulua umpeen.

Paikallishallinto kuitenkin uskoo, että laitos valmistuu vuoden loppuun mennessä.

– Laitoksen avajaisissa aiomme pyytää rahoittajilta anteeksi sitä, että emme ole tehneet töitä riittävän tehokkaasti, sanoo Kaliningradin rakennuskomitean puheenjohtaja Artur Krupin.

– Ehkä meitä ei sitten enää syytetä, kun pystymme esittämään tuloksia, arvelee Krupin.

Yle Uutisgrafiikka

Ekologinen katastrofi lähellä

Samaan aikaan kun epäselvyydet Kaliningradin pääpuhdistamon ympärillä jatkuvat, on kaupunkia ympäröivältä alueelta alkanut paljastua jätevedenpuhdistukseen liittyviä väärinkäytöksiä ja laiminlyöntejä.

Kaliningradin alueelle on tarkoitus rakentaa 17 puhdistamoa, joista toiminnassa on vasta kuusi. Niistä osa on rakennettu viime vuosina EU:n tuella.

Paikallinen väki Gusevissa ja Poleskissa alkoi tehdä valituksia, kun laitosten ympäristön joet ja järvet alkoivat pilaantua ja ilmassa leijaili raskas haju.

– Olemme lähellä ekologista katastrofia, kuvailee paikallinen kaupunginvaltuutettu Jevgeni Labudin.

Poleskin puhdistamolta lähtevä kanava on täynnä paksua ruskeanvihreää ja haisevaa mönjää, joka pikkuhiljaa liikkuu kohti Kurskinlahtea ja Itämerta.

Laitokset ovat ”toimivinaan”

Asukkaiden valitusten perusteella Transparency International -järjestön Kaliningradin-toimisto tutkitutti laitoksilta lähtevän veden, jonka pitäisi olla puhdasta.

Varsinkin Gusevin ja Poleskin laitosten poistovesissä oli tuhatkertainen määrä öljyä sallittuun verrattuna. Myös muiden haitta-aiheiden pitoisuudet ylittyivät reilusti.

Transparency Internationalin kaliningradilainen analyytikko Roman Romanovskij Poleskin puhdistamon purkuputken äärellä. Yle

– Näyttää siltä, että laitokset toimivat, mutta käytännössä jätevesi vain virtaa niiden läpi puhdistumatta, kertoo analyytikko Roman Romanovskij Transparency Internationalista.

Tehottomuuden syyksi on tarjottu puhdistamon bakteerikannan tuhoutumista tai laitevarkauksia, mutta Transparency on löytänyt merkkejä myös selvästä korruptiosta.

– Pitäisi selvittää perusteellisesti, miten laitokset on rakennettu ja millaisia laitteita siellä on tai ei ole, sanoo Romanovskij.

Rakennusrahojen epäillään menneen johonkin muuhun kuin laitosten rakentamiseen ja ylläpitämiseen. Paljastukset ovat jo herättäneet kohua etenkin Ruotsissa, joka on avustanut Kaliningradin puhdistamohankkeita erityisen avokätisesti.

Kahdeksan miljoonan euron vahingot päivässä

Ympäristöyhteistyöstä huolimatta Kaliningradin alue on tällä hetkellä Itämeren alueen hankalin yksittäinen likaaja.

Itämereen valuvat käytännössä täysin puhdistamattomina puolen miljoonan asukkaan, usean tehtaan ja maatalouden jätevedet. Kaliningradin alueella asuu lähes miljoona ihmistä.

Transparency International on laskenut, että välinpitämättömyys maksaa emämaasta irrallaan olevalle alueelle ympäristön pilaantumisena jopa puoli miljardia ruplaa eli noin kahdeksan miljoonaa euroa joka ainoa päivä.

Marja Manninen, Yle, Kaliningrad